
Materiál Zabezpečenie projektov – Bojové obrnené vozidlo 8 x 8 a Bojové obrnené vozidlo/Viacúčelové taktické vozidlo 4 x 4 sa predkladá na rokovanie vlády Slovenskej republiky ako iniciatívny návrh, ktorý je súčasťou realizácie Programového vyhlásenia vlády Slovenskej republiky a Bielej knihy o obrane Slovenskej republiky (2016). 
Programové vyhlásenie vlády Slovenskej republiky na roky 2016 – 2020 obsahuje záväzok „prijať opatrenia na zvýšenie obranyschopnosti Slovenskej republiky“ a  „realizovať cielenú a dlhodobo udržateľnú modernizáciu a výmenu hlavných druhov výzbroje a techniky spolu s tvorbou zásob materiálu na rozvoj spôsobilostí ozbrojených síl v súlade s prijatými záväzkami Slovenskej republiky“, pričom sa kladie dôraz „na rozvoj spôsobilostí mechanizovanej brigády a síl použiteľných aj na boj proti terorizmu“. Zároveň obsahuje záväzok vlády Slovenskej republiky „podporiť veľké strategické projekty modernizácie ozbrojených síl ich individuálnym schvaľovaním a financovaním“. Biela kniha o obrane SR, schválená vládou Slovenskej republiky 28. septembra 2016, predpokladá v rokoch 2016-2020 začať vyzbrojovanie vybraných jednotiek ozbrojených síl Slovenskej republiky bojovými obrnenými vozidlami 8 x 8, bojovými obrnenými vozidlami 4 x 4 a viacúčelovými taktickými vozidlami 4 x 4, pričom realizácia príslušných projektov bude pokračovať aj v období rokov 2021-2029. 
Cieľom predloženého materiálu je vytvoriť vecný, finančný a časový rámec realizácie projektov vyzbrojovania ozbrojených síl Slovenskej republiky novými bojovými obrnenými vozidlami, resp. viacúčelovými taktickými vozidlami, ktoré 
sú nevyhnutným predpokladom rozvoja spôsobilostí ozbrojených síl Slovenskej republiky, najmä mechanizovanej brigády a síl použiteľných aj na boj proti terorizmu. 
Predložený materiál obsahuje  hodnotenie súčasného stavu v danej oblasti, operačné použitie nových bojových obrnených vozidiel, resp. viacúčelových taktických vozidiel, odhad nákladov na ich zabezpečenie a plán dodávok do ozbrojených síl Slovenskej republiky. 
Materiál zohľadňuje návrhy cieľov spôsobilostí NATO pre Slovenskú republiku, v rámci čoho sa v kontexte meniaceho sa bezpečnostného prostredia potvrdzuje nie len nárast požiadaviek na bojový potenciál síl v oblasti balistickej ochrany a palebnej sily ich výzbroje 
a techniky, ale aj náročné požiadavky na ich manévrovateľnosť, mobilitu a udržateľnosť v prípade nasadenia. Včasné rozhodnutie o realizácii projektov uvedených v predloženom návrhu umožní vyzbrojenie ozbrojených síl Slovenskej republiky novou bojovou technikou s modernými zbraňovými systémami, ktoré zodpovedajú požiadavkám kladeným 
na armády členských krajín NATO a potrebám ozbrojených síl Slovenskej republiky 
na plnenie im stanovených úloh. 
Realizáciou projektov sa zastaví zaostávanie v celkovej sile i technologickej úrovni výzbroje používanej ozbrojenými silami Slovenskej republiky a zabezpečí nárast ich bojových schopností. Efektívnym zapojením podnikov slovenského obranného priemyslu do projektov sa podporí rozvoj obranných kapacít štátu, posilní bezpečnosť a dostupnosť dodávok, stabilitu a dlhodobú udržateľnosť životného cyklu vozidiel.
Projektom Bojové obrnené vozidlo 8 x 8 sa reaguje na požiadavky ozbrojených síl Slovenskej republiky v oblasti prezbrojenia pozemných síl, pričom sa zabezpečia požadované spôsobilosti 21. mechanizovaného práporu a 22. mechanizovaného práporu Pozemných síl ozbrojených síl Slovenskej republiky na vedenie bojovej činnosti v operáciách vysokej intenzity vyžadujúcich vyššiu úroveň balistickej a mínovej ochrany a technologicky vyspelé zbraňové systémy. Realizácia vyzbrojenia ozbrojených síl Slovenskej republiky týmito vozidlami sa predpokladá v rokoch 2018-2024. Požadovaný počet  bojových obrnených vozidiel 8 x 8 pre jednotky ozbrojených síl Slovenskej republiky predstavuje 81 kusov. Odhadované náklady na realizáciu projektu Bojové obrnené vozidlo 8 x 8 
sú cca 417 mil. €. 
Projektom Bojové obrneného vozidla 4 x 4 a Viacúčelového taktického vozidla 4 x 4 
sa reaguje na požiadavku ozbrojených síl Slovenskej republiky na zabezpečenie nového typu bojového obrneného  vozidla a viacúčelového taktického vozidla s balistickou a mínovou ochranou pre potreby motorizovaných,  mechanizovaných a podporných práporov ozbrojených síl Slovenskej republiky. Realizácia vyzbrojenia ozbrojených síl Slovenskej republiky 
sa predpokladá v rokoch 2018-2029. Požadovaný počet bojových obrnených vozidiel 4 x 4 a viacúčelových taktických vozidiel 4 x 4 pre jednotky ozbrojených síl Slovenskej republiky predstavuje 404 kusov. Odhadované náklady na realizáciu projektu Bojové obrnené vozidlo 4 x 4 a Viacúčelové taktické vozidlo 4 x 4 sú cca 782,7 mil. €. 
Celkové náklady na Zabezpečenie projektov – Bojové obrnené vozidlo 8 x 8 a Bojové obrnené vozidlo/Viacúčelové taktické vozidlo 4 x 4 sú cca 1,2 mld. €. 
Materiál má charakter projektu, preto má vplyv na rozpočet verejnej správy. Materiál nemá vplyv na podnikateľské prostredie, sociálne vplyvy, vplyv na životné prostredie, 
na informatizáciu spoločnosti ani vplyv na služby verejnej správy pre občana. V rámci prípravy a realizácie projektov budú dôsledne naplnené ustanovenia a záväzky vlády SR formulované v Bielej knihe o obrane a v Programovom vyhlásení vlády SR efektívnym zapojením potenciálu slovenského obranného priemyslu. 
Návrh materiálu bol predmetom predbežného ako aj medzirezortného pripomienkového konania a na rokovanie vlády Slovenskej republiky sa predkladá bez rozporov. 

